ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์ วิธีการ และเงื่อนไขการออกใบรับรองมาตรฐานสินค้าเกษตรที่มีกฎกระทรวงกำหนดให้เป็นมาตรฐานบังคับ

ประกาศคณะกรรมการมาตรฐานสินค้าเกษตร
ประกาศคณะกรรมการมาตรฐานสินค้าเกษตร
เรื่อง
กำหนดหลักเกณฑ์ วิธีการ และเงื่อนไขการออกใบรับรองมาตรฐานสินค้าเกษตร
ที่มีกฎกระทรวงกำหนดให้เป็นมาตรฐานบังคับ[๑]
 

อาศัยอำนาจตามความในมาตรา ๗ (๖) และมาตรา ๒๘
แห่งพระราชบัญญัติมาตรฐานสินค้าเกษตร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการมาตรฐานสินค้าเกษตรเห็นสมควรประกาศกำหนดหลักเกณฑ์ วิธีการ
และเงื่อนไขการออกใบรับรองมาตรฐานสินค้าเกษตรที่มีกฎกระทรวงกำหนดให้เป็นมาตรฐานบังคับไว้
ดังต่อไปนี้

ข้อ ๑
เมื่อผู้ผลิต ผู้ส่งออก
หรือผู้นำเข้า
ยื่นขอรับการตรวจสอบสินค้าเกษตรที่มีกฎกระทรวงกำหนดให้เป็นมาตรฐานบังคับต่อผู้ประกอบการตรวจสอบมาตรฐาน
และผลการตรวจสอบปรากฏว่าสินค้าเกษตรดังกล่าวนั้นเป็นไปตามมาตรฐาน
ให้ผู้ประกอบการตรวจสอบมาตรฐานดำเนินการออกใบรับรองสำหรับสินค้าเกษตรนั้นโดยไม่ชักช้าแต่ไม่เกิน
๑๕ วันนับแต่วันที่สินค้าเกษตรผ่านการตรวจสอบ

ข้อ ๒
ใบรับรองมาตรฐานสินค้าเกษตรอย่างน้อยต้องมีข้อความ
ดังต่อไปนี้
(๑) ชื่อผู้ประกอบการตรวจสอบมาตรฐาน
(๒) ชื่อ และที่อยู่ของผู้ผลิต หรือผู้ส่งออก
หรือผู้นำเข้า
(๓) ชื่อ ประเภท
ชนิดของสินค้าเกษตรที่ได้รับการรับรอง
(๔) ชื่อมาตรฐานสินค้าเกษตรที่ได้รับการรับรอง
(๕) วันที่ออกใบรับรองและวันสิ้นอายุ
(๖) เลขที่ใบรับรอง

ข้อ ๓
ให้ผู้มีอำนาจทำการแทนนิติบุคคลหรือผู้ที่ได้รับมอบหมายเป็นผู้ลงนามในใบรับรองมาตรฐานสินค้าเกษตรตามข้อ
๒

ข้อ ๔
ใบรับรองมาตรฐานสินค้าเกษตรให้มีอายุไม่เกินสามปีนับแต่วันที่ออกใบรับรอง
กรณีที่มีการขอต่ออายุใบรับรองให้ผู้ประกอบการตรวจสอบมาตรฐานดำเนินการให้แล้วเสร็จก่อนที่ใบรับรองนั้นสิ้นอายุ


ประกาศ
ณ วันที่ ๒๔ พฤศจิกายน พ.ศ. ๒๕๕๒
ธีระ
วงศ์สมุทร
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร















ปริยานุช/ผู้จัดทำ
๔
กุมภาพันธ์ ๒๕๕๓

นันท์นภัสร์/ตรวจ
๔
กุมภาพันธ์ ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๔ ง/หน้า ๑๐๔/๒๗ มกราคม ๒๕๕๓